Брајантова је постала мета шала и вицева на телевизији и у филмовима, чак се и њен бивши колега Боб Хоуп шалио на њен рачун. Свуда где је отишла у данима после гласања наилазила је на бучне протесте. У Норфоку су демонстранти прекинули њено излагање тако снажно да је почела плакати. Демонстрације су одржане и у Чикагу, као и у десетинама других градова. Кју-клукс-клан се појавио на једном од њених наступа у Хантингтону (Западна Вирџинија) уз образложење да су ту да би је заштитили. Привукла је највеће геј демонстрације у историји Канаде када се појавила на верском перформансу у Торонту. Иако је наступала и говорила само на верским манифестацијама и у верским емисијама, посећеност је често била мања од половине очекиваног броја, а многи су одлазили када она изађе на позорницу. Брајантова је, две недеље након гласања у округу Дејд, позвана да наступа у Хјустону за "Адвокатску комору Текаса". Иако није било кохезивне политичке заједнице, неколико геј активиста позвало је људе да протестују против њеног појављивања испред хотела "Хајат реџенси". Организатори су саопштили полицији да би могло учествовати око 500 људи, али су у питању биле претпоставке јер ниједно слично окупљање није раније организовано. Полиција се припремила за тај број учесника међутим, хиљаде људи се окупило око хотела, узвикујући довољно гласно да омету наступ Брајантове. Конзервативци су проценили да се окупило око 2.000 људи. Публика у хотелу није могла да чује Брајантову, а у једном тренутку адвокати који су радили за Америчку унију за грађанске слободе су напустили хотел и придружили се демонстрантима. Један од организатора је рекао да никада пре није видео толико геј људи на једном месту, а затим је одржао говор захвалности Брајантовој: „"Да Бог у својој бескрајној мудрости није створио Аниту Брајант, морали би је измислити“". Тврдио је да је протест имао исти резултат у Хјустону као и Стоунволска револуција.